Adam Ďurica

Začiatky

Adam Ďurica ako basgitarista a spevák pôsobil v skupinách Analógia a Storm. Jeho sólové spevácke začiatky sú spojené s prvým ročníkom show Slovensko hľadá superstar (SHS1), v ktorom sa dostal do TOP50 a neskôr do užšieho výberu na divokú kartu poroty, ktorú však nezískal.

2006

Po skončení súťaže SHS1 o Adama Ďuricu prejavilo záujem renomované vydavateľstvo Universal Music, v ktorom vydal svoj prvý album Cukor a Soľ (2006; pokrstil ho Ivan Tásler), čím sa začala jeho sólová spevácka kariéra. Po úspechu albumu spieval ako predskokan na turné so skupinami IMT Smile a Desmod. V tomto roku získal nomináciu na ocenenie „Objav roka“ hudobnej akadémie Aurel.

2007 - 2008

V roku 2007 predovšetkým koncertoval; začínal s vlastnými klubovými šnúrami a stal sa predskokanom na českom turné skupiny Peha po 35 mestách. 
Zahájil klubové turné Bez servitky tour a spolu sa ďalšími mladými umelcami vydal výberovku Mladá Vlna, na ktorú prispel skladbami „Bez servítky“, „Len si daj“ a „Bolo tu fajn“. Rok 2008 zakončil ziskom Zlatého slávika v kategórii Objav roka.

2009 - 2010

Adam Ďurica získal prvé zahraničné ocenenie; hlavnú cenu Grand Prix za najlepšiu pieseň, live vystúpenie, spevácky výkon a ohlas publika na festivale Carpathia v poľskom Rzeszówe. Spomedzi 20 finálových účastníkov z 9 európskych krajín vyberala medzinárodná odborná porota v zložení Dorota Szpetkowska, Zygmunt Kukla, Egon Póka, Peter Lipa, Attila Weinberger a Jerzy Dynia. Na jeseň odohral spoločné turné so skupinou Komajota po 10 slovenských mestách. V roku 2009 skončil v ankete Zlatý slávik v kategórii spevák roka na 5. mieste. 
Koncertný rok 2010 vyvrcholil koncertnou šnúrou Zuzany Smatanovej Gemini Tour, kde sa predstavil so svojou skupinou. V ankete Zlatý slávik sa umiestnil na 6. mieste. Nahral nový album vo vlastnom štúdiu SONIQ.

2011 - 2012

V roku 2011 vydal vo vlastnej réžii album Dávno zomrel rock'n'roll (pokrstili ho Zuzana Smatanová a Peter Nagy). Na albume hosťujú slovenskí speváci a hudobníci ako Peter Cmorík, Bystrík, Majo Slávka, Miro Hank, Viktor Hidvégi, Pali Smolka, Martin Žiak a ďalší. Propagoval ho klubovým koncertným turné po 14 mestách, ktoré odohral v špeciálnej „Adam Ďurica TRIO“ zostave s Mirom Hankom - bicie a Martinom „Apíčko“ Žiakom - basa. 
V roku 2012 bol pozvaný do hudobnej relácie Legendy popu, aby si uctil pamiatku Karola Duchoňa; interpretoval jeho pieseň „Mám ťa rád“.

2013 - 2014

Vydal skladby „Víla“ a „Ak mám o teba prísť“ a zúčastnil sa ako hosť na turné IMT Smile Vulm Tour, kde vystúpil sám s gitarou.
V roku 2014 naspieval spolu s Zuzanou Smatanovou pieseň „Miesta“. Jej autorkou je Zuzana, producentom Marek Rakovický. V máji 2014 vydal pieseň „Neľutujem“, ktorá sa sa stala najhranejšou skladbou v slovenských rádiách. Hudbu k nej si zložil sám, autorom textu je Vlado Krausz. S Vladom Krauszom spolupracoval aj na albume Dávno zomrel Rock ‘n’ Roll.
Spolupráca s Vladom Krauszom postupne priniesla album Mandolína (2015), z ktorého pochádzajú hity Neľutujem, Mandolína, Láska-Veda, Predpoveď počasia, Tak to vidím ja a tiež album Spolu (2016), ktorý v éteri reprezentujú pesničky Spolu, Dovtedy, Navzájom, Tvoj syn.
Adam Ďurica patrí medzi najúpešnejších slovenských spevákov, čo dokazuje zisk prestížneho ocenenia OTO v kategórii Spevák roka (2015, 2016, 2017) a takisto zisk ceny SOZA za najhranejšiu skladbu roka 2015 za skladbu Neľutujem. 
Adam Ďurica sa prezentuje aj ako úspešný koncertný umelec, čoho dôkazom je 17 vypredaných koncertov Mandolína Tour s návštevnosťou 10 000 ľudí a takisto 12 koncertov Spolu Tour.

Osobný život

Jeho matka PaedDr. Milena Ďuricová je výtvarná umelkyňa. Otec je inžinierom BOZP. Adam je vyštudovaný inžinier BOZP. Má brata Michala, s ktorým hral v kapele Analógia. Michal je klavirista a zvukár.
Adam Ďurica žil a tvoril v Horných Zeleniciach, kde má aj vlastné nahrávacie štúdio. Venuje sa aj štúdiovej práci s inými kapelami. Vo voľnom čase hrá stolný tenis. Momentálne už býva v Trnave.